กรุงไทยพร้อมให้กู้แก้มลพิษดอก2%ถึง7ปี
กรุงไทยปักธงลุยปล่อยเงินกู้เพื่อสิ่งแวดล้อม คิดดอกเบี้ย 2% ผ่อนนาน 7 ปี
7 ก.ย. 2554

กรุงไทยปักธงลุยปล่อยเงินกู้เพื่อสิ่งแวดล้อม คิดดอกเบี้ย 2% ผ่อนนาน 7 ปี 
นายเวทย์ นุชเจริญ รองกรรมการผู้จัดการใหญ่ สายงานธุรกิจขนาดกลาง ธนาคารกรุงไทย เปิดเผยว่า จากการที่ธนาคารได้รับการแต่งตั้งจากกองทุนสิ่งแวดล้อม กระทรวงทรัพยากรธรรมชาติและสิ่งแวดล้อม ให้เป็นธนาคารเพียงแห่งเดียวที่ทำหน้าที่เป็นผู้จัดการกองทุนเงินกู้นั้น ธนาคารได้จัดเตรียมวงเงินกู้ 4,000 ล้านบาท เพื่อให้ผู้ประกอบการนำไปแก้ไขปัญหาสิ่งแวดล้อมที่เกิดจากการทำธุรกิจ
โครงการเงินกู้ชุดนี้ธนาคารคิดดอกเบี้ยในอัตราที่ต่ำมาก เพียงปีละ 2% ในกรณีที่ใช้หนังสือค้ำประกันหรือเงินฝากค้ำประกัน และคิดดอกเบี้ย 3% ในกรณีที่ใช้หลักทรัพย์อื่นค้ำประกัน และคิดดอกเบี้ยในอัตราคงที่เป็นระยะเวลานานถึง 7 ปี โดยใน 2 ปีแรก ผู้กู้ชำระเพียงดอกเบี้ยเท่านั้น และยังให้วงเงินกู้สูงสุดถึง 100% ของมูลค่าทรัพย์สินที่ใช้ในการบำบัดรักษาสิ่งแวดล้อม 
สำหรับผู้ที่ต้องการกู้เพียงใช้รายละเอียดโครงการ แผนการดำเนินงาน งบการเงินย้อนหลัง 3 ปี และเอกสารทางการเงินย้อนหลัง 6 เดือน เป็นหลักฐานในการกู้ยืม
“ธนาคารจะให้กู้ทั้งกับบุคคลธรรมดาและนิติบุคคลที่ประกอบกิจการอันก่อให้เกิดมลพิษ หรือเพื่อใช้ในการก่อสร้าง ปรับปรุงระบบ หรืออุปกรณ์ต่างๆ สำหรับกำจัด บำบัด” นายเวทย์ กล่าว